Velkommen til VET-fakultetet på NMBU!

Gratulerer så mye med studieplass på dyrepleie- eller veterinærstudiet! Vi gleder oss masse til å bli kjent med deg! I år er vi 75 faddere som står klare og forberedt på å gi deg en skikkelig bra start på det nye studieløpet ditt!

Som ny student på VET-fakultetet blir du automatisk fadderbarn, og det trengs ingen påmelding. **Det å delta på fadderuka er gratis, og hvor mye du ønsker å delta er helt frivillig og opp til deg.** Dersom du ikke ønsker å delta, går det helt fint! Men da ønsker vi at du sier ifra til fadderen din om dette.

# Fadderuka 2024

Nå skal du ha blitt lagt til i en faddergruppe, og du vil få en tekstmelding på telefon fra én av fadderne som vil være din "hovedfadder". Denne personen har et overordnet ansvar for deg resten av fadderuka. Deretter skal du bli lagt inn i en messenger-gruppe med resten av faddergruppen din, og det er der alt av info kommer og spørsmål kan stilles (både om fadderuka, men også om studiet og studenthverdagen generelt).

Fadderuka på VET strekker seg fra fredag 9. august til tirsdag 27. august. Så den er kanskje litt lengre enn ei uke, som navnet vil tilsi. Ved å delta på fadderuka, får du sjansen til å møte studenter fra kullet ditt og bli godt kjent med campus allerede før studiestart. Du vil også få møte resten av studentene på Ås, og bli kjent med studentforeningene som er særegne for Veterinærhøgskolen, samt resten av foreningene på NMBU.

Under fadderuka vil det hovedsakelig være aktiviteter for veterinær- og dyrepleierstudenter på VET-fakultetet, men det vil også være aktiviteter og arrangementer med resten studieretningene på NMBU. Typen aktiviteter vil variere mellom alt fra rolige middager og film sammen, til store fester og turneringer mellom alle fakultetene.

Fadderuka 2024 starter allerede fredag 9. august, hvor du vil møte din egen faddergruppe for første gang! Planen for denne dagen blir:

* Oppmøte ca. kl. 15:00, Hovedinngangen til Veterinærbygget
* Omvisning av resten av campus
* Introduksjonsseminar i Aud. Max. kl. 17:00
* Rolig og alkoholfri middag med faddergruppa for å bli kjent

Programmet for resten av fadderuka vil komme i et eget dokument som blir sendt til deg på mail, og lagt ut i messenger-chatten for faddergruppen din.

# Kort historie om Norges Veterinærhøgskole (NVH)

Veterinærhøgskolen ble grunnlagt i 1935 på Adamstuen i Oslo. Utdanningen for dyrepleiere i Norge kom ikke før i 1994. Etter en lang prosess og debatt ble det i 2014 bestemt at NVH skulle slå seg sammen med UMB (Universitetet for miljø- og biovitenskap), og bli til NMBU som vi kjenner til i dag. Vi har en sterk mistanke om at dette kun ble gjort for at NMBU endelig kunne si at de hadde verdens beste studenter.

I 2021 sto det splitter nye Veterinærbygget i Ås ferdig, og vi flyttet inn. I bagasjen ble det tatt med ny studieplan og mange gamle tradisjoner og minner fra tiden mellom veggene på Adamstuen. Disse tradisjonene vil du bli veldig godt kjent med på tiden din her, og kanskje dukker et par av dem opp allerede i fadderuka.

*Vi gleder oss masse til å se deg den 9. august!*

Hilsen årets faddersjefer  
Arn Johannes Halsne & Markus Bjørnberg